b'\n_START_ARTICLE_\nTachyon: The Fringe\n_START_SECTION_\nEnoigralski na\xc4\x8din\n_START_PARAGRAPH_\nIgra je v osnovi podobna ostalim vesoljskim bojnim simulacijam, predvsem igri Wing Commander: Privateer v smislu relativne svobode pri izbiri misij, oro\xc5\xbenih sistemov in ladij, vendar z izjemo, da ni mo\xc5\xbenosti trgovanja, tako da je edini na\xc4\x8din slu\xc5\xbeenja denarja opravljanje misij. Ve\xc4\x8dina bojev v igri poteka v obliki letalskih strelskih spopadov (angle\xc5\xa1ko dogfights), pri \xc4\x8demer je poudarek na taktikah, kot je \xc2\xbbudari in zbe\xc5\xbei\xc2\xab\xc2\xa0(angl. hit and run) in na izogibanju navalu sovra\xc5\xbenih ladij, nekatere misije pa vklju\xc4\x8dujejo tudi boje z ve\xc4\x8djimi vojnimi ladjami (npr. fregate in kri\xc5\xbearke), \xc4\x8deprav ne v tolik\xc5\xa1ni meri, kot npr. pri Freespace 2._NEWLINE_Igralec je med misijami nastanjen v dolo\xc4\x8deni vesoljski postaji z velikimi hangarji, kjer je parkirana njegova ladja, poleg tega pa lahko nakupi nove oro\xc5\xbene sisteme in ostalo opremo. Najve\xc4\x8dje mo\xc5\xbeno \xc5\xa1tevilo ladij, ki jih ima lahko igralec v lasti, je pet. Vse vesoljske postaje, ne glede na regijo, v kateri se igralec trenutno nahaja, so z vidika funkcij prakti\xc4\x8dno enake: poleg hangarja ima vsaka postaja nadzorno sobo, v kateri se nahajajo \xc5\xa1tirje glavni paneli, in sicer za izbiro prostih del (job board), kjer si je mogo\xc4\x8de izbrati tudi pilota spremljevalca, za ogled galakti\xc4\x8dne mape, kjer se lahko dolo\xc4\x8di naju\xc4\x8dinkovitej\xc5\xa1o pot med razli\xc4\x8dnimi sektorji, za teko\xc4\x8de novice v regiji in ostalem civiliziranem prostoru Vesolja (Tachyon News Service, TNS) ter za osebne podatke, kjer se lahko ogleda osebni tovor in tihotapsko blago (kontrabante) kot tudi pridobljeno tehnologijo, pomembno za delodajalca in s tem za nadaljevanje kampanje. Z vidika mo\xc5\xbenosti ogleda poro\xc4\x8dil, ki se posodabljajo v realnem \xc4\x8dasu, je igra podobna vesoljski simulaciji Starlancer._NEWLINE_Navadno so na voljo tri ali \xc5\xa1tiri misije, ki jih ponujajo razli\xc4\x8dni delodajalci, za vsako misijo pa igralec prejme razli\xc4\x8dno visoko pla\xc4\x8dilo, ki je pogosto sorazmerno stopnji nevarnosti, poleg tega pa za opravljeno misijo delodajalec igralcu omogo\xc4\x8di dostop do novih oro\xc5\xbenih sistemov, opreme, ladij, pilotov spremljevalcev ali pa mu celo izda varnostno kodo za dostop do nove regije._NEWLINE_ Same misije so dokaj razli\xc4\x8dne in obsegajo tako preproste misije, pri katerih je potrebno uni\xc4\x8diti dolo\xc4\x8deno formacijo sovra\xc5\xbenih ladij, kot tudi kompleksnej\xc5\xa1e misije, kot je voja\xc5\xa1ko spremstvo pomembnih velikih ladij (npr. tovorne ladje), obse\xc5\xbeni juri\xc5\xa1ni napadi na sovra\xc5\xbene postaje, bitke med vojnimi ladjami ali pa prenos dolo\xc4\x8denega manj\xc5\xa1ega tovora, izjemno pomembnega tako v tehnolo\xc5\xa1kem kot tudi v politi\xc4\x8dnem smislu. Za napredovanje v kampanji je bistveno opravljanje misij primarnega delodajalca (tj. GalSpan ali Bora, v za\xc4\x8detnih misijah pa AGT); nabor sekundarnih delodajalcev je pester, in obsega tudi policijo ter t. i. asteroidne barone, vendar so za kampanjo stranskega pomena. V \xc4\x8dasu misije lahko pride tudi do stranskih, nepredvidenih dogodkov (npr. piratski napad na policijsko ladjo), pri \xc4\x8demer ima igralec na izbiro bodisi da se aktivno udele\xc5\xbei v zapletu bodisi da ignorira dogodek; v primeru ugodnega razpleta lahko igralec dobi le pohvalo ali pa bolj prakti\xc4\x8dno nagrado, kot je denar. Vedno so na voljo tudi dve vadbeni misiji, in sicer za izbolj\xc5\xa1evanje pilotskih ter bojnih sposobnosti._NEWLINE_Izbira pilotov spremljevalcev (wingmans) je opcijska in ni nujna za opravljanje misije, vendar igralcu pomaga v boju, poleg tega pa lahko dolo\xc4\x8deni piloti pripomorejo k ugodnemu, diplomatskemu razpletu nevarne situacije. Razli\xc4\x8dni piloti imajo razli\xc4\x8dne sposobnosti bojevanja in razli\xc4\x8dne ladje. Igralec mora pla\xc4\x8dati dolo\xc4\x8deno vsoto za najem pilota, poleg tega pa slednji po vsaki opravljeni misiji prejme dolo\xc4\x8den dele\xc5\xbe pla\xc4\x8dila._NEWLINE_Prikazovalnik HUD (angl. heads up display) v ladji je enostaven za uporabo in je podoben tistim v drugih vesoljskih bojnih simulacijah. Med ostalim vklju\xc4\x8duje radarski sistem, prikaz energije za \xc5\xa1\xc4\x8dite, oro\xc5\xbene sisteme in pospe\xc5\xa1evalni motor (afterburner), pri \xc4\x8demer se lahko energijo enega sistema prenese v drugi sistem, trenutno izbrane oro\xc5\xbene sisteme in prikaz izbrane tar\xc4\x8de z osnovnimi podatki. Igra omogo\xc4\x8da pri letenju edinstveno funkcijo, imenovano \xc2\xbbdrsenje\xc2\xab, pri katerem ladja obdr\xc5\xbei prvotno smer in hitrost letenja, vendar lahko igralec poljubno obra\xc4\x8da ladjo in strelja. Poleg tega je mo\xc5\xbeno tudi vzvratno letenje z ladjo._NEWLINE_V igri so prisotne \xc5\xa1tevilne razli\xc4\x8dne ladje, vendar lahko igralec leti le z dolo\xc4\x8denimi ladjami, odvisno od tega, s katero stranjo je sklenil zavezni\xc5\xa1tvo oz. pogodbo. Ladje so razvr\xc5\xa1\xc4\x8dene v pet kategorij, in sicer kot ve\xc4\x8dnamenski lovec, ve\xc4\x8dnamenski bombnik, lahki prestreznik, te\xc5\xbeki bombnik in te\xc5\xbeki juri\xc5\xa1ni lovec. V splo\xc5\xa1nem imajo ladje GalSpana bolj\xc5\xa1o tehnologijo energijskih \xc5\xa1\xc4\x8ditov, ladje Bore pa imajo mo\xc4\x8dnej\xc5\xa1i ladijski trup. Oro\xc5\xbeni sistemi so prav tako raznoliki in odvisni od strani. V splo\xc5\xa1nem se jih lahko razdeli na primarne, tj. laserje (lahki, srednji in te\xc5\xbeki), ter sekundarne, ki vklju\xc4\x8dujejo raznovrstne izstrelke, kot so rakete in torpedi, mine in ostalo. Sekundarno oro\xc5\xbeje GalSpana je pove\xc4\x8dini vodljivo, oro\xc5\xbeje Bore pa direktno. Oprema za nadgradnjo je za vse ladje enotna in velikokrat ni nujna za opravljanje misije, vendar igralcu mo\xc4\x8dno olaj\xc5\xa1a bojevanje; v dolo\xc4\x8denih primerih je nadgradnja nujno potrebna, npr. sistem za za\xc5\xa1\xc4\x8dito pred sevanjem pri letenju v meglici.\n_START_SECTION_\nVe\xc4\x8digralski na\xc4\x8din\n_START_PARAGRAPH_\nKot vse igre zalo\xc5\xbenika NovaLogic tudi Tachyon: The Fringe podpira ve\xc4\x8digralstvo preko interneta na brezpla\xc4\x8dnem stre\xc5\xbeniku NovaWorld v lasti podjetja, ki omogo\xc4\x8da hkratno igranje za ve\xc4\x8d kot sto igralcev, sicer pa je mo\xc5\xbeno igrati tudi preko LAN/IPX povezav._NEWLINE_Ve\xc4\x8digralstvo omogo\xc4\x8da dva tipa igranja, in sicer tradicionalno igranje tipa vsak proti vsem v areni (angl. deathmatch), ki torej vklju\xc4\x8duje gibanje po vesoljskem prostoru in bojevanje z drugimi igralci, zmaga pa tisti, ki je v dolo\xc4\x8denem \xc4\x8dasu pobil najve\xc4\x8d igralcev, ter t. i. vojne baz (angl. base wars), ki je edinstven med igrami vesoljskih bojnih simulacij. Igralec izbere eno od strani (tj. GalSpan ali Bora), nato pa v sodelovanju z ostalimi soigralci zbira surovine v obliki kristalov, ki omogo\xc4\x8dajo nadgradnjo tehnologije baze,  s tem pa pridobitev mo\xc4\x8dnej\xc5\xa1e obrambe baze in dostop do novih oro\xc5\xbenih sistemov, ter se bojuje z nasprotno stranjo. Ko ena od strani dose\xc5\xbee zadnjo stopnjo nadgradnje, pridobi mo\xc5\xbenost za uni\xc4\x8denje \xc5\xbeivljenjskega podpornega sistema na sovra\xc5\xbeni bazi, kar je tudi cilj igre.\n_START_SECTION_\nPrizori\xc5\xa1\xc4\x8de\n_START_PARAGRAPH_\nIgra se odvija v poznem 25. stoletju, v \xc4\x8dasu razcveta tehnologije za oddaljeno potovanje in kolonizacije oddaljenih podro\xc4\x8dij Vesolja. Osnovo te tehnologije predstavljajo t. i. vrata Tachyon oz. vrata TCG (Tachyon Coil Generator), katerih delovanje temelji na fenomenu posebnih nebesnih teles, imenovanih Ripstars. Slednja so sestavljena iz tahionov, osnovnih delcev, ki s svojim mo\xc4\x8dnim gravitacijskim poljem ustvarijo \xc4\x8drvino v prostoru in omogo\xc4\x8dajo potovanje na velike razdalje, mnogo hitrej\xc5\xa1e od potovanja svetlobe. Prostor v Vesolju, v katerem se lahko ladja giblje z uporabo standardnih motorjev (npr. blizu vesoljske postaje), se imenuje sektor. Skupina sektorjev, ki so si med seboj sosednji, se imenuje regija. Vsaka regija ima na\xc4\x8deloma en planetni sestav, med seboj pa so oddaljene z velikimi razdaljami, zato so dostopne le preko posebnih, mo\xc4\x8dnej\xc5\xa1ih vrat TCG, imenovanih mega vrata. Ve\xc4\x8dje vojne in civilne ladje imajo sicer lastno napravo za ustvarjanje tovrstnih \xc4\x8drvin, vendar so vrata \xc5\xa1e vedno potrebna za pravilno navigacijo._NEWLINE_V politi\xc4\x8dnem smislu se koloniziran prostor Vesolja deli na regijo Sol (v prakti\xc4\x8dnem pomenu Oson\xc4\x8dje in \xc5\xa1iroki prostor okoli njega) ter t. i. Obrobje (Fringe). Za mir in stabilnost v Oson\xc4\x8dju skrbi Zdru\xc5\xbeena vlada Oson\xc4\x8dja (United Sol Government, USG), ki je nastala kot posledica dr\xc5\xbeavljanske vojne v 23. stoletju. Prvo vejo vlade predstavlja policijska sila, imenovana Star Patrol, ki vzdr\xc5\xbeuje javni red in varnost. Drugo vejo predstavlja Ministrstvo za mir in dobrobit, ki skrbi za socio-ekonomsko stabilnost, tretjo vejo pa Tribunal, ki pa predstavlja pravno oblast; z najhuj\xc5\xa1imi kriminalci se ukvarja Vi\xc5\xa1ji tribunal, ki ima med ostalim pooblastila za izgon kr\xc5\xa1itelja iz Oson\xc4\x8dja, trajno zamrznitev in celo sporno genetsko rehabilitacijo._NEWLINE_Obrobje je relativno na novo koloniziran in zloglasen prostor Vesolja, nad katerim USG pove\xc4\x8dini nima nadzora in ga med ostalim naseljujejo pirati, pla\xc4\x8danci, trgovci in aristokrati s svojo privatno vojsko, navkljub temu pa postaja za turiste vedno bolj priljubljeno mesto obiska. Obrobje je razdeljeno na \xc5\xa1est regij, in sicer na regijo Hub z rasto\xc4\x8do industrijo in pomembnimi trgovskimi potmi, regijo Frontier s presti\xc5\xbenimi kazinoji, gladiatorsko areno in razli\xc4\x8dnimi skupinami piratov, regijo Galspan, bazo voja\xc5\xa1kih operacij in gospodarske dejavnosti istoimenske megakorporacije v Obrobju, regijo Bora, dom rudarske skupnosti, ki se je zaradi politi\xc4\x8dnih razprtij odcepila od USG-ja in naselila omenjen prostor, regijo Twilight, ki predstavlja najbolj oddaljeni prostor Obrobja in vsebuje zloglasno meglico, ter regijo Ripstar, nahajali\xc5\xa1\xc4\x8de istoimenskih nebesnih teles ter prizori\xc5\xa1\xc4\x8de hudih spopadov med megakorporacijo in prvotnimi naseljenci.\n_START_SECTION_\nGlavne skupine in osebe\n_START_PARAGRAPH_\nOsrednja tema igre je boj za prevlado v Obrobju med pohlepno megakorporacijo GalSpan (dalj\xc5\xa1e za Galactic Spanning Corporation) in rudarsko skupnostjo Bora. Zaradi izjemnega razvoja industrije ter tehnologije vesoljskih ladij, naprednih materialov in rudarjenja je za\xc4\x8del GalSpan z dovoljenjem USG-ja legalno \xc5\xa1iriti svoje interese za pridobivanje novih surovin in gospodarsko dejavnost globoko v Obrobje, pri \xc4\x8demer je naletel na prvotne naseljence, Boro, in za\xc4\x8del tako pravno kot tudi voja\xc5\xa1ko kr\xc5\xa1iti njihovo suverenost. Bora, katere na\xc4\x8din \xc5\xbeivljenja je postalo rudarjenje asteroidov za osnovne surovine in je kljub slab\xc5\xa1i tehnolo\xc5\xa1ki osnovi razvila najnaprednej\xc5\xa1o rudarsko tehnologijo, se je na kr\xc5\xa1itev ostro odzvala z oboro\xc5\xbeenim odporom. Poveljnik sil Galspana je regionalni direktor Gustav Atkins, voditeljica odpora Bore pa je Susan Bradley._NEWLINE_Igralec prevzame vlogo izku\xc5\xa1enega najemni\xc5\xa1kega pilota Jaka Logana, zaposlenim v AGT-ju (Advanced Ganymede Technologies), s slovesom hitro misle\xc4\x8dega korporacijskega pilota, ki tudi v najnevarnej\xc5\xa1ih situacijah ohrani sposobnost razumnih dejanj. Javno pozornost je prvi\xc4\x8d pridobil s herojskim podvigom, ko je po piratskem napadu prevzel krmilo civilne ladje in navkljub neizku\xc5\xa1enosti uspel zmesti pirate, zaradi \xc4\x8desar so se lahko policijske sile hitro odzvale in jih onesposobile ter re\xc5\xa1ile civiliste. Pozneje je na pilotskih \xc5\xa1olah blestel na vseh podro\xc4\x8djih._NEWLINE_Poleg GalSpana obstajajo \xc5\xa1e druge megakorporacije, med najbolj znanimi \xc5\xbee omenjeni AGT, ki se ukvarja z naprednim razvojem vesoljskih ladij, in je pogosto v sporu s CMI-jem (Core Mining Industries), ki se ukvarja z rudarsko tehnologijo. Tako v regiji Sol kot tudi v Hub je igralec pogosto v stiku s policijskimi silami Star Patrol, ki nemalokrat posredujejo v oboro\xc5\xbeenih spopadih ter zagotavljajo javni red in mir. V regiji Frontier prevladujejo piratske skupine in t. i. asteroidni baroni. Med pirati imajo najbolj zloglasen status pirati \xc2\xbbKrvavega klana\xc2\xab\xc2\xa0(The Blood Clan), znanih po svojih obse\xc5\xbenih kriminalnih podvigih ter celo po poslikavah lastnih ladij s krvjo \xc5\xbertev; ostali skupini sta pirati Skav, katerih anarhisti\xc4\x8dna ideologija in sovra\xc5\xa1tvo do korporacij sta blizu vrednotam Bore, ter Void Runners, piratska organizacija najemni\xc5\xa1kih pilotov, ki pogosto sodeluje z GalSpanom. Asteroidni baroni so politi\xc4\x8dno in finan\xc4\x8dno mo\xc4\x8dni posamezniki, katerih pojav sega v \xc4\x8das za\xc4\x8detkov kolonizacije Obrobja, ko je USG zaprosil za pomo\xc4\x8d mo\xc4\x8dnej\xc5\xa1e podjetnike; baroni s svojo privatno vojsko predstavljajo svojevrstne oblike vlad, odnosi med samimi baroni pa so zelo spremenljivi, od ohlapnih zavezni\xc5\xa1tev do nenadnih vojnih napovedi. Ve\xc4\x8dina baronov je tudi vpletena v \xc5\xa1tevilna nelegalna dejanja, od tihotapljenja do ugrabitev in zasu\xc5\xbenjevanja ljudi.\n_START_SECTION_\nZgodba\n_START_PARAGRAPH_\nKot korporacijski pilot, zaposlen v AGT-ju, Logan uspe\xc5\xa1no opravlja vse naloge, ki so mu dodeljene, dokler nekega dne iz \xc5\xa1taba AGT ne pride obvestilo o izrednem stanju v sektorju Neptun. V tamkaj\xc5\xa1nji medicinski raziskovalni postaji naj bi izbruhnila izjemno agresivna oku\xc5\xbeba, zaradi \xc4\x8desar so oblasti celoten sektor postavile v karanteno. Logana zadol\xc5\xbeijo, da spremlja in varuje ladjo Argoso, ki naj bi na postajo prenesla zdravila. Po pristanku ladja in z njo celotna postaja nepojasnjeno eksplodira, policijske sile pa se kmalu zatem pojavijo na mestu dogodka in nemudoma aretirajo Logana. Kljub prito\xc5\xbebam in sumljivim okoli\xc5\xa1\xc4\x8dinam v dogodku Vi\xc5\xa1ji tribunal Logana spozna za krivega namernega teroristi\xc4\x8dnega dejanja in ga obsodi na trajen izgon v Obrobje._NEWLINE_Po prihodu v regijo Hub se Logan soo\xc4\x8di s sovra\xc5\xbenim okoljem in nezaupanjem, vendar pa z uspe\xc5\xa1no opravljenimi nalogami ter \xc5\xa1tevilnimi re\xc5\xa1evanji civilistov postopoma pridobi zaupanje in ugled med delodajalci ter ostalimi piloti. Zaradi nara\xc5\xa1\xc4\x8dajo\xc4\x8dih napetosti med Boro in GalSpanom je Logan postavljen pred prelomno to\xc4\x8dko v njegovi karieri: ali se bo pridru\xc5\xbeil silam Bore in pomagal obraniti Obrobje pred korporacijskim izkori\xc5\xa1\xc4\x8danjem ali pa se bo pridru\xc5\xbeil GalSpanu in pomagal dose\xc4\x8di glavni cilj korporacije, tj. popolno oblast nad izkori\xc5\xa1\xc4\x8danjem surovin v Obrobju in s tem politi\xc4\x8dno, gospodarsko in voja\xc5\xa1ko suverenost v prostoru.\n_START_SECTION_\nBora\n_START_PARAGRAPH_\nKampanja Bore se pri\xc4\x8dne v \xc4\x8dasu diplomatskih, politi\xc4\x8dnih in gospodarskih ofenziv GalSpana nad Boro, ki med ostalim zajema medijsko kampanjo z namenom o\xc4\x8drnitve skupnosti, sabota\xc5\xbee mega TCG vrat za prekinitev pomembnih trgovskih poti, lobiranje pri USG-ju za sprejem stro\xc5\xbejih zakonov glede prometa preko vrat TCG, ter celo podtalne voja\xc5\xa1ke operacije, ki vklju\xc4\x8dujejo ugrabitve ve\xc4\x8djih voja\xc5\xa1kih ladij in blokade civilnih konvojev. Hkrati s temi incidenti za\xc4\x8dnejo delnice megakorporacije strmo rasti, dobi\xc4\x8dek pri rudarski dejavnosti v regiji Galspan pa presega za\xc4\x8drtano vrednost, zato se za\xc4\x8dnejo izvajati na\xc4\x8drti za premostitev glavnine rudarske dejavnosti v regijo Bora, zaradi \xc4\x8desar postanejo odnosi med skupinama izjemno sovra\xc5\xbeni in napeti._NEWLINE_Kot odgovor na ofenzive voditeljica odpora, Susan Bradley, ustanovi elitno gverilsko skupino, ki napada manj\xc5\xa1e voja\xc5\xa1ke formacije, drago rudarsko opremo in pomembnej\xc5\xa1e postojanke, zaradi \xc4\x8desar za\xc4\x8dnejo finan\xc4\x8dne izgube pri megakorporaciji mo\xc4\x8dno nara\xc5\xa1\xc4\x8dati, v skladu s tem pa se njena voja\xc5\xa1ka mo\xc4\x8d naglo krepi. Pri iskanju zaveznikov v Obrobju Bradleyeva sklene prvi dogovor z baronico Onrald, ki velikodu\xc5\xa1no ponudi bistveno komponento za izdelavo topov za bojevanje proti ve\xc4\x8djim vojnim ladjam; z manj\xc5\xa1imi te\xc5\xbeavami Logan uspe prevzeti komponento. S pomo\xc4\x8djo piratov Skav sile Bore ma\xc5\xa1\xc4\x8dujejo pretekle izgube fregat z zasedo v regiji Bora, kjer fregato GalSpana onesposobijo in ugrabijo. S tem pridobijo pomembno komponento pogonskega sistema, ki slu\xc5\xbei kot del indikatorja lasten-tuj (IFF)._NEWLINE_Med tem prihaja v glavni \xc5\xa1tab Bore vedno ve\xc4\x8d poro\xc4\x8dil o domnevnih vohunskih operacijah GalSpana, ki se izka\xc5\xbeejo za resni\xc4\x8dne in povzro\xc4\x8dijo prve ve\xc4\x8dje spopade na doma\xc4\x8dem teritoriju. Bradleyeva uspe skleniti dogovor z drugim mo\xc4\x8dnim zaveznikom in zbiralcem umetnin, baronom Malkarjem, ki pa v zameno za zavezni\xc5\xa1tvo sprva zahteva poseben naravni objekt iz regije Twilight; Logan odkrije, da gre za neprecenljiv kristal. Kljub navdu\xc5\xa1enosti Malkarja se situacija zaplete, saj baron Hajod ukrade stropno poslikavo Sikstinske kapele iz Malkarjeve zasebne zbirke. Po te\xc5\xbekem boju s Hajodovimi privr\xc5\xbeenci Logan uspe vrniti pomembno umetnino Malkarju, ta pa v zameno nagradi Boro s pospe\xc5\xa1evalno komponento za motorje vojne ladje, s katero lahko izvede hitre takti\xc4\x8dne napade. V tem \xc4\x8dasu TNS objavi novico o megalomanskem na\xc4\x8drtu za izgradnjo najve\xc4\x8djega rudarskega kompleksa GalSpana, tj. Hefajsta (Hephaestus)._NEWLINE_Za vohunske operacije se izka\xc5\xbee, da so bile priprava na glavno invazijo, zato so vse razpolo\xc5\xbeljive sile Bore, vklju\xc4\x8dno z Loganom, vpoklicane v doma\xc4\x8do regijo. Kljub srditemu odporu napad povzro\xc4\x8di velike izgube v Bori: vojne ladje GalSpana popolnoma uni\xc4\x8dijo raziskovalno postajo in mo\xc4\x8dno po\xc5\xa1kodujejo glavno ladjedelnico. Zaradi strahu pred ponovnimi napadi nekatere kolonije izrazijo \xc5\xbeeljo za odcepitev, vendar Logan s pomo\xc4\x8djo ostalih veteranskih pilotov uspe vzpostaviti enotnost v skupnosti in voja\xc5\xa1ko suverenost v regiji. Za pridobitev predzadnje komponente s tehnologijo stealth Bradleyeva sklene za\xc4\x8dasni dogovor z dr. Cassitorjem v regiji Twilight._NEWLINE_Zadnja poglavja se odvijajo v regiji Ripstar, kjer Logan s pomo\xc4\x8djo vohuna uspe prevzeti del strojne opreme s pomembnimi varnostnimi podatki. Slednji Loganu tudi pojasni ozadje tragedije v sektorju Neptun, za katero je bila odgovorna korporacija GalSpan, ki je z uporabo bombe uni\xc4\x8dila vse dokaze o pobegli smrtonosni oku\xc5\xbebi, Logana pa okrivila za dejanje. Pri pripravah na kon\xc4\x8dni napad mu Bradleyeva pojasni, da so vse zbrane komponente uporabili za izdelavo posebne fregate, imenovane Deliverance, ki bo vodila napad na rudarski kompleks Hefajst. Prvi poskus napada je prekinjen, saj Logan pade v zasedo najemni\xc5\xa1kih pilotov, vendar s soborci uspe\xc5\xa1no izvede protinapad. V drugem poskusu sile Bore kljub mo\xc4\x8dnemu odporu uspejo uni\xc4\x8diti kompleks, zaradi \xc4\x8desar se GalSpan gospodarsko zlomi in brezpogojno umakne vse voja\xc5\xa1ke sile iz Obrobja. Bora tako dose\xc5\xbee odlo\xc4\x8dilno zmago v boju proti nenasitnim korporacijskim izkori\xc5\xa1\xc4\x8danjem, Logan in koordinatorica dela pri Bori pa postaneta par in za\xc5\xbeivita skupno \xc5\xbeivljenje v Obrobju.\n_START_SECTION_\nGalSpan\n_START_PARAGRAPH_\nNa\xc4\x8drt megakorporacije se za\xc4\x8dne odvijati, ko Logan s pomo\xc4\x8djo ve\xc4\x8djih vojnih ladij prestre\xc5\xbee konvoj tovornih ladij Bore v regiji Hub, med katerimi se nahaja naprava za shranjevanje posebnih nebesnih teles, imenovanih Ripstars. Delodajalec za\xc4\x8dne Loganu postopoma razkrivati na\xc4\x8drt za gradnjo velikanskega mobilnega rudarskega kompleksa Hefajst, s katerim bi GalSpan pridobil popolno ekonomsko prevlado v Obrobju. _NEWLINE_Kljub za\xc4\x8detnim uspehom z raziskovanjem uporabe naprave, razvoj in gradnjo kompleksa neprestano ogro\xc5\xbeajo gverilski napadi sil Bore, poleg tega pa zaradi izjemne mo\xc4\x8di omenjenih teles pogosto pride do ve\xc4\x8djih okvar ali samouni\xc4\x8denja delov kompleksa. Znanstveniki odkrijejo, da so za za\xc5\xa1\xc4\x8dito pri uporabi tovrstne naprave potrebni posebni kristali, ki se nahajajo le v regiji Ripstar, med polji istoimenskih nevarnih teles. Logan uspe pridobiti vzorec kristala, ki uspe\xc5\xa1no prestane teste._NEWLINE_Zaradi nestabilnih razmer na borzi in kriti\xc4\x8dnega primanjkovanja \xc4\x8dasa direktor Atkins sklene dogovor z baronom Hajodom v regiji Frontier, ki pozna klju\xc4\x8d do hitrej\xc5\xa1e izgradnje kompleksa, v zameno pa ta zahteva, da mu Logan pomaga ugrabiti sina baronice Onrald. Po opravljenem delu baron Loganu pove za posebne delavske robote v regiji Twilight, ki jih je izdelal genialen, vendar nori znanstvenik dr. Randal Cassitor, ki opravlja nehumane poskuse na ljudeh v svoji zasebni skriti bazi. Kljub napadalnim robotom Logan uspe ukrasti enega od delavskih robotov, koordinator dela pa po tem Logana po\xc5\xa1lje nazaj v regijo Ripstar, kjer mora od vohuna prevzeti pomembne podatke o voditeljici odpora Bore, Susan Bradley. Situacija se nevarno zaplete zaradi prisotnosti la\xc5\xbenih vohunov, vpletenosti drugih najemni\xc5\xa1kih pilotov in agresivnega odpora Bore, vendar je misija na koncu uspe\xc5\xa1no opravljena. Za izpolnitev zadnjega dela na\xc4\x8drta Logan ponovno odpotuje v regijo Twilight, kjer ob obse\xc5\xbeni podpori te\xc5\xbekih juri\xc5\xa1nih lovcev in ru\xc5\xa1ilcev pomaga ukrasti poseben generator meglice v sektorju, v katerem se nahaja baza operacij t. i. \xc2\xbbDemonov\xc2\xab, najnevarnej\xc5\xa1ih in najbolj brutalnih ksenofobnih piratov v Obrobju._NEWLINE_Zaklju\xc4\x8dno poglavje se odvija v regiji Ripstar, ko obse\xc5\xbeen napad Bore na rudarski kompleks propade, deloma zaradi zmede, ki jo je povzro\xc4\x8dila umetno ustvarjena meglica. Direktor Atkins Logana osebno zadol\xc5\xbei, da pomaga prebegniti Bradleyevi iz glavne baze Bore v regiji. Po uspe\xc5\xa1nem prihodu na poveljni\xc5\xa1ko letalonosilko GalSpana Bradleyeva nagovori preostale borce k predaji. S tem se oboro\xc5\xbeeni odpor Bore brezpogojno preneha, GalSpan pridobi popolno prevlado v Obrobju, Logan pa se vrne nazaj v Oson\xc4\x8dje, na rodni Mars, saj ga USG povsem oprosti kriminalnega dejanja v sektorju Neptun, potem ko se nenadoma in v sumljivih okoli\xc5\xa1\xc4\x8dinah pojavijo podatki iz satelita, ki je snemal celotno takratno dogajanje.\n_START_SECTION_\nRazvoj\n_START_PARAGRAPH_\nTachyon: The Fringe predstavlja za razvijalca NovaLogic veliki preskok, saj ve\xc4\x8dina iger, kot sta seriji Delta Force in Armored Fist, sledi na\xc4\x8delu terra firma, se pravi prizori\xc5\xa1\xc4\x8de igre je postavljeno na zemeljsko kopno, ostale igre, kot sta letalski bojni simulaciji F-22 Raptor in MiG-29 Fulcrum, pa so prav tako omejene na Zemljo. Navkljub veliki konkurenci drugih vesoljskih bojnih simulacijah, ki so \xc5\xbee do\xc5\xbeivele veliki uspeh, so se razvijalci osredoto\xc4\x8dili na zgodbo, prizori\xc5\xa1\xc4\x8de z mo\xc5\xbenostjo proste izbire misij, opreme ladje in raziskovanja prostora, raznolike osebnosti ter ve\xc4\x8digralski na\xc4\x8din kot glavnimi aduti igre._NEWLINE_Noben element v zgodbi ni neposredno vzet iz dolo\xc4\x8denega knji\xc5\xbeevnega dela ali filma, pa\xc4\x8d pa je razvoj zgodbe v splo\xc5\xa1nem posledica vseh znanstvenofantasti\xc4\x8dnih del iz preteklih let. Mike Maza, producent, je pojasnil, da je bil veliki poudarek dan temu, da \xc2\xbbnobena od glavnih strani ni popolnoma dobra ali slaba, pa\xc4\x8d pa imata iz filozofskega vidika obe svoje prednosti in slabosti\xc2\xab. Igralcu je torej izbira strani dokaj ote\xc5\xbeena, kar prispeva k prepri\xc4\x8dljivosti zgodbe. Z raznolikostjo in prosto izbiro misijo so razbremenili igro premo\xc4\x8drtnega (linearnega) poteka, hkrati pa so s pomo\xc4\x8djo pomembnej\xc5\xa1ih misij, ki so pogoj za nadaljnji potek zgodbe, in uvedbe medijskega portala (TNS) dali igralcu ob\xc4\x8dutek, da se so\xc4\x8dasno odvijajo veliki dogodki._NEWLINE_Igra je bila tudi prva, pri kateri so se razvijalci NovaLogic mo\xc4\x8dno oprli na dialoge med osebami, zato so za glasove morali najeti profesionalne igralce. Med slednjimi je potrebno izpostaviti Bruca Campbella, ki je igral v mnogih kultnih filmih, kot je serija grozljivk Evil Dead. Campbell je v igri posodil glas Jaku Loganu, protagonistu, in je v sodelovanju z razvijalci posnel veliko dialogov, tako da se Logan odzove pri vsaki situaciji na svojevrsten na\xc4\x8din, kar je mnogo prispevalo k realizmu v igri._NEWLINE_Razvijalci so za igro ustvarili popolnoma novi igralni pogon, ki podpira 3D grafi\xc4\x8dne pospe\xc5\xa1evalnike preko standardov 3Dfx in Direct3D. Zaradi takratnih omejenih zmo\xc5\xbenosti 3D grafi\xc4\x8dnih kartic razvijalci niso zelo podrobno oblikovali manj pomembnih objektov (npr. asteroide ter manj\xc5\xa1e in obstranske vesoljske postaje), s \xc4\x8dimer so zmanj\xc5\xa1ali obremenitev strojne opreme. Randy Casey, vodilni izdelovalec in pisec igre, je napisal skriptno kodo za ve\xc4\x8digralski na\xc4\x8din, \xc5\xbee uporabljeno v igrah F-22 Raptor, MiG-29 Fulcrum, F-16 Multirole Fighter in F-22 Lighting 3, ki podpira udele\xc5\xbebo ve\xc4\x8d kot 120 igralcev na stre\xc5\xbeniku NovaWorld. Razen uporabe skriptne kode igra ni podobna nobeni letalski simulaciji podjetja NovaLogic.'